Sagunt continua prestant ajuda als municipis afectats per la DANA
22 de novembre 2024

![](/media/ylffycge/c_061124-dana_sag.jpg?width=850&height=566.9886363636364)

Després de tres setmanes des de l'episodi de DANA que va afectar nombrosos municipis de la província de València, la ciutat continua mobilitzada per a ajudar en tasques de neteja, així com facilitar els subministraments necessaris a la població afectada.

En concret, des de l'última setmana d'octubre, l'Ajuntament de Sagunt ha traslladat un centenar de vehicles carregats amb aigua, aliments, productes d'higiene i material de neteja, entre altres. La destinació d'estos combois ha sigut els pobles i ciutats de Benetússer, Alfafar, Catarroja, Paiporta, Massanassa, Picanya, Algemesí, Utiel, Requena i la Pobla de Vallbona.

Esta tasca ha sigut possible gràcies a les nombroses donacions per part de la ciutadania i de les empreses locals en les recollides coordinades pel Consistori en els pavellons René Marigil i José Veral.

Referent a això, cal esmentar que més de 2.000 veïnes i veïns s'han unit a la comunitat de voluntariat, amb la condició de prestar tasques de suport logístic, tant durant les recollides d'aliments i trastos, com en la càrrega i descàrrega de camions i furgonetes de provisions.

Així mateix, la Guàrdia Rural, Protecció Civil i la Policia Local han col·laborat activament en la coordinació amb les localitats afectades, el trasllat fins a la zona i la custòdia dels combois.

**Neteja, recollida de trastos i retirada de vehicles**

D'altra banda, una altra de les tasques fonamentals que s'està desenvolupant des del 30 de novembre en la zona damnificada té relació amb la neteja dels carrers, la recollida d'enderrocs i la retirada de vehicles. Sagunt, a través de la Societat Anònima de Gestió (SAG), ha proporcionat durant estes setmanes tres camions cisterna, 15 camions recol·lectors, quatre grues i nou vehicles, a més de set grups electrògens i tres bombes de buidatge. A més d'això, prop de 50 treballadors i treballadores de la SAG han participat en estes tasques d'adequació dels carrers.

A tots estos recursos s'han sumat els proporcionats per empreses com ara Holcim, Arcelor Mittal o Plumed, que han treballat en coordinació amb l'Ajuntament de Sagunt.

**Assistència a les víctimes i seguretat ciutadana**

Finalment, al voltant de 80 agents de la Policia Local han format part del dispositiu d'ajuda als municipis afectats, col·laborant amb els efectius municipals de la zona en tasques de seguretat ciutadana i assistència a les persones damnificades. Respecte a esta última qüestió, un important grup de personal voluntari de l'àrea de Serveis Socials també ha oferit atenció a domicili en els municipis afectats.

*   [](http://www.facebook.com/sharer.php?u=https://aytosagunto.es/va/actualitat/2024-11-22-sagunt-continua-prestant-ajuda-als-municipis-afectats-per-la-dana/ "Facebook")
*   [](http://twitter.com/share?url=https://aytosagunto.es/va/actualitat/2024-11-22-sagunt-continua-prestant-ajuda-als-municipis-afectats-per-la-dana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2024-11-22-sagunt-continua-prestant-ajuda-als-municipis-afectats-per-la-dana/ "Linked In")
*   [](mailto:?body=https://aytosagunto.es/va/actualitat/2024-11-22-sagunt-continua-prestant-ajuda-als-municipis-afectats-per-la-dana/)